Man kan risikere at få en alvorlig forgiftning, hvis man spiser ænder eller fisk fra den nordjyske naturperle Store Vildmose, da en farlig nervegift er blevet spredt ud i området.

Derfor forbyder Fødevarestyrelsen nu jagt og fiskeri i den del af naturområdet, som hedder Grevens Ris, selvom jagtsæsonen for ænder og vandfugle netop er begyndt i dag, oplyser Henrik Dammand Nielsen, chef for kemi og fødevarekvalitet i Fødevarestyrelsen, til DR.

- Vi har mistanke om, at ænder og fisk han have optaget noget af giften. Vi har nu forbudt fangst i det område.

- Så der burde ikke væren nogen risiko for, at ænder og fisk fra området ender på middagsbordet. Med mindre at folk selv går ud i naturen og fanger dyrene – og det skal folk altså lade være med, understreger han.

Læs også : 20 ton forurenede æg fra udlandet er blevet solgt i Danmark

Jagtforbuddet gælder foreløbigt til og med 12. september 2017, og det omfatter ikke jagt af større dyr som eksempelvis hjorte.

En række ukendte gerningsmænd har inficeret fisk med nervegiften carbofuran, og bagefter er fiskene blevet spredt ud i en sø i den nordlige del af naturområdet nær Brønderslev.